น้ำมัน,ทองปิดพุ่งแรง/หุ้นสหรัฐบวก
หุ้นดาวโจนส์ปิดบวก 203.72 จุด ด้านราคาน้ำมันพุ่ง 2.46 ดอลลาร์ ขณะที่ ทองคำบวกแรง 23.3 ดอลลาร์
6 พ.ย. 2564

ดัชนีเฉลี่ยอุตสาหกรรมดาวโจนส์ปิดที่ 36,327.95 จุด เพิ่มขึ้น 203.72 จุด หรือ +0.56%, ดัชนี เอสแอนด์พี 500 ปิดที่ 4,697.53 จุด เพิ่มขึ้น 17.47 จุด หรือ +0.37% และดัชนี แนสแดค ปิดที่ 15,971.59 จุด เพิ่มขึ้น 31.28 จุด หรือ +0.20%ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (5 พ.ย.) ที่ระดับสูงสุดเป็นประวัติการณ์ และปรับตัวขึ้นอย่างแข็งแกร่งในสัปดาห์นี้ โดยได้แรงหนุนหลังกระทรวงแรงงานสหรัฐเปิดเผยในวันศุกร์ว่า ตัวเลขการจ้างงานนอกภาคเกษตรเพิ่มขึ้น 531,000 ตำแหน่งในเดือนต.ค. สูงกว่าที่นักวิเคราะห์คาดการณ์ไว้ที่ระดับ 450,000 ตำแหน่ง จากระดับ 312,000 ตำแหน่งในเดือนก.ย. ส่วนอัตราการว่างงานปรับตัวลงสู่ระดับ 4.6% โดยต่ำกว่าที่นักวิเคราะห์คาดการณ์ที่ระดับ 4.7% จากระดับ 4.8% ในเดือนก.ย.สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนธ.ค. เพิ่มขึ้น 2.46 ดอลลาร์ หรือ 3.1% ปิดที่ 81.27 ดอลลาร์/บาร์เรล แต่ลดลงเกือบ 2.8% ในรอบสัปดาห์นี้ สัญญาน้ำมันดิบเบรนท์ส่งมอบเดือนม.ค. เพิ่มขึ้น 2.20 ดอลลาร์ หรือ 2.7% ปิดที่ 82.74 ดอลลาร์/บาร์เรล แต่ลดลง 1.2% ในรอบสัปดาห์นี้ ได้แรงหนุนจากความวิตกเกี่ยวกับอุปทานน้ำมันที่ตึงตัว หลังจากที่ประชุมกลุ่มโอเปกพลัสมีมติเพิ่มกำลังการผลิตน้ำมันเพียง 400,000 บาร์เรล/วันในเดือนธ.ค. แม้ว่าสหรัฐกดดันให้โอเปกพลัสเพิ่มกำลังการผลิตมากขึ้นเพื่อชะลอการพุ่งขึ้นของราคาน้ำมันก็ตามราคาทองคำโคเม็กซ์งวดส่งมอบเดือนธ.ค. เพิ่มขึ้น 23.3 ดอลลาร์ หรือ 1.3% ปิดที่ 1,816.8 ดอลลาร์/ออนซ์ และปรับตัวขึ้นราว 1.8% ในรอบสัปดาห์นี้